stanford-oval/wikipedia huggingface dataset:
วัคซีนโควิด-19 ของโมเดอร์นา
ประวัติ > การอนุมัติ > แบบปกติ

ในวันที่ 6 มกราคม 2021 สำนักงานการแพทย์ยุโรป (European Medicines Agency, EMA) ได้แนะนำให้อนุมัติให้วัคซีนวางตลาดได้อย่างมีเงื่อนไข
โดยคณะกรรมาธิการยุโรปก็ได้อนุมัติในวันเดียวกัน
ในวันที่ 6 มิถุนายน 2021 สำนักงานการแพทย์ยุโรปได้เริ่มตรวจพิจารณาการขยายใช้วัคซีนนี้กับเด็กอายุระหว่าง 12-17 ปี
ในวันที่ 12 มกราคม 2021 สำนักงานเวชภัณฑ์สวิตเซอร์แลนด์ (Swissmedic) ได้อนุมัติให้ใช้วัคซีนนี้อย่างชั่วคราวในประเทศ
ในต้นเดือนเมษายน 2021 หน่วยงานกำกับดูแลยาและผลิตภัณฑ์สุขภาพ (Medicines and Healthcare products Regulatory Agency, MHRA) แห่งสหราชอาณาจักรได้อนุมัติอย่างสมบูรณ์ให้วางตลาดขายวัคซีนในสหราชอาณาจักร
ประวัติ > พัฒนาการต่อ ๆ มา

ยังไม่ชัดเจนว่า วัคซีนมีผลป้องกันโรคตลอดชีวิตหรือจะต้องฉีดวัคซีนเพิ่มเป็นระยะ ๆ
เมื่ออนุมัติให้ใช้ การให้วัคซีนแก่หญิงมีครรภ์และหญิงเลี้ยงลูกด้วยนมก็ยังไม่ได้ทดลอง
แม้คาดว่าจะทดลองกับคนกลุ่มนี้ในปี 2021
ในเดือนมกราคม 2021 บริษัทเสนอให้วัคซีนโดสที่สามแก่อาสาสมัครที่ได้ฉีดวัคซีนสองครั้งในการทดลองระยะที่ 1 ของบริษัท
โดยจะให้ในระหว่าง 6-12 เดือนหลังจากได้โดสที่สอง
บริษัทยังอาจให้วัคซีนโดสที่สามแก่อาสาสมัครในการทดลองระยะที่ 3 ด้วย ถ้าข้อมูลความคงยืนของสารภูมิต้านทานแสดงว่าควรให้
ในวันที่ 21 มกราคม 2021 บริษัทตกลงร่วมมือผลิตวัคซีนกับบริษัทยาญี่ปุ่นคือ Takeda Pharmaceutical Company
โดยจะเรียกวัคซีนที่ญี่ปุ่นผลิตว่า COVID-19 Vaccine Moderna Intramuscular Injection
ในวันที่ 25 มกราคมต่อมา บริษัทเริ่มพัฒนาวัคซีนรูปแบบใหม่ ซึ่งมีชื่อรหัสว่า mRNA-1273.351 ที่สามารถใช้ฉีดเพิ่มเพื่อป้องกันไวรัสโควิด-19 สายพันธุ์เบต้าที่พบแรกสุดในแอฟริกาใต้
และเริ่มทดสอบด้วยว่า ถ้าให้วัคซีนดั้งเดิมเป็นโดสที่สาม จะสามารถป้องกันไวรัสสายพันธุ์ต่าง ๆ ได้หรือไม่
ในวันที่ 24 กุมภาพันธ์ บริษัทประกาศว่าได้ผลิตและส่งวัคซีนใหม่นี้ไปให้สถาบันสุขภาพแห่งชาติสหรัฐ (NIH) เป็นจำนวนเพียงพอแล้วเพื่อการทดลองระยะที่ 1
จนถึงวันที่ 16 มีนาคม 2021 บริษัทได้เริ่มการทดลองกับเด็กอายุ 0-11 ขวบ (โครงการ KidCOVE) และอายุ 12-17 ปี (TeenCOVE) แล้ว
ในเดือนมิถุนายน 2021 บริษัทกำลังตรวจสอบวัคซีนต่อต้านเชื้อไวรัสโควิด-19 หลายสายพันธุ์ซึ่งมีรหัสว่า mRNA-1273.211 และรวมวัคซีน mRNA-1273 กับ mRNA-1273.351 อย่างละครึ่ง ๆ
ประวัติ > พัฒนาการต่อ ๆ มา > การฉีดบูสต์ด้วยวัคซีนชนิดเดียวกัน

ในกลางเดือนสิงหาคม 2021 องค์การอาหารและยาสหรัฐและศูนย์ควบคุมและป้องกันโรคสหรัฐได้อนุญาตให้ฉีดวัคซีนเป็นโดสที่สามแก่ผู้ที่มีภูมิคุ้มกันบกพร่อง
สังคมและวัฒนธรรม > ชื่อสินค้า

mRNA-1273 เป็นชื่อรหัสของวัคซีนที่ใช้เมื่อกำลังพัฒนาและทดลอง
ส่วน elasomeran เป็นชื่อระหว่างประเทศที่ไม่มีเจ้าของซึ่งได้เสนอ
และ Spikevax เป็นชื่อตราสินค้า
สังคมและวัฒนธรรม > การสั่งจอง

จนถึงวันที่ 22 สิงหาคม 2021 ศูนย์นวัตกรรมทางสุขภาพโลก (Duke Global Health Innovation Center) แห่งมหาวิทยาลัยดุ๊กได้รายงานว่า วัคซีนนี้มีการสั่งจองล่วงหน้าแล้วเกิน 1,658 ล้านโดสโดยรวมวัคซีนที่ประเทศไทยสั่งแล้ว 5 ล้านโดส
ในเดือนมิถุนายน 2020 สิงคโปร์สั่งจองวัคซีนล่วงหน้าจากบริษัท โดยมีรายงานว่าได้จ่ายราคาแพงเป็นพิเศษเพื่อให้ได้วัคซีนที่ผลิตได้ต้น ๆ แม้รัฐบาลจะไม่ยอมเปิดเผยราคาหรือจำนวน โดยอ้างข้อสัญญาการซื้อขาย
ในเดือนสิงหาคม 2020 รัฐบาลกลางสหรัฐสั่งจองวัคซีน 100 ล้านโดส
ในเดือนพฤศจิกายน 2020 บริษัทกล่าวว่าจะคิดค่าวัคซีนกับรัฐบาลต่าง ๆ ในราคาระหว่าง
25-37 ดอลลาร์สหรัฐ (ประมาณ 783-1,200 บาท)
ในเดือนธันวาคม 2020 สหภาพยุโรปสั่งจองวัคซีนล่วงหน้า 160 ล้านโดส และแคนาดา 56 ล้านโดส
ในวันที่ 17 ธันวาคม ข้อความทวิตเตอร์จากรัฐมนตรีงบประมาณเบลเยียมเปิดเผยว่า สหภาพยุโรปจะจ่าย 18 ดอลลาร์ต่อโดส (564 บาท) ในขณะที่หนังสือพิมพ์เดอะนิวยอร์กไทมส์รายงานว่า สหรัฐจะจ่าย 15 ดอลลาร์ต่อโดส (470 บาท)
ในวันที่ 17 กุมภาพันธ์ 2021 วัคซีนล็อตแรกได้ส่งถึงสิงคโปร์
ในปลายเดือนเดียวกัน บริษัทคาดว่า จะขายวัคซีนในปีนี้ได้ 18,400 ล้านเหรียญสหรัฐ (ประมาณ 580,000 ล้านบาท)
สังคมและวัฒนธรรม > ปัญหา

ในเดือนพฤษภาคม 2020 หลังจากได้ประกาศให้ตลาดหุ้นรู้ถึงผลบางส่วนที่ยังไม่ได้ตรวจสอบโดยผู้รู้เสมอกันในอาสาสมัคร 8 คนจาก 45 คนก่อนการทดลองระยะที่ 1 ในมนุษย์ ประธานบริหารบริษัทได้ประกาศผ่านสำนักข่าวซีเอ็นบีซีว่าจะขายหุ้นมีมูลค่า 1,250 ล้านดอลลาร์สหรัฐ (39,000 ล้านบาท) จากหุ้นทั้งหมดที่ประเมินว่ามีมูลค่า 30,000 ล้านดอลลาร์สหรัฐ (940,000 ล้านบาท)
โดยที่เว็บไซต์ข่าว Stat ได้ระบุว่า "ผู้เชี่ยวชาญทางวัคซีนกล่าวว่า โมเดอร์นาไม่ได้ให้ข้อมูลที่จำเป็นในการตรวจประเมินวัคซีน"
ในวันที่ 7 กรกฎาคม มีการเปิดโปงข้อขัดแย้งระหว่างบริษัทกับนักวิทยาศาสตร์ของสหรัฐเกี่ยวกับการไม่ยอมแชร์ข้อมูลของการทดลองทางคลินิก
บริษัทยังถูกวิจารณ์เพราะไม่รับอาสาสมัครผู้มีชาติพันธุ์ต่าง ๆ ในการทดลองทางคลินิก
สังคมและวัฒนธรรม > การฟ้องคดีสิทธิบัตร

บริษัทโมเดอร์นากำลังสู้คดีทางสิทธิบัตรกับบริษัทแคนาดาคือ Arbutus Biopharma ที่โมเดอร์นาเคยได้ใบอนุญาตให้ใช้ระบบการส่งยาเข้าไปในเซลล์แบบ PEGylated lipid nanoparticle drug delivery system
ในวันที่ 4 กันยายน 2020 วารสารวิทยาศาสตร์คือ Nature Biotechnology รายงานว่าข้อคัดค้านโจทก์อันสำคัญอย่างหนึ่งของโมเดอร์นาถูกศาลตัดสินยกให้อีกฝ่ายในคดีนี้ชนะ
ดูเพิ่ม

วัคซีนโควิด-19 ของไฟเซอร์-ไบออนเทค
เส้นโค้งอัตราการเกิดโรคสะสม (Cumulative Incidence Curves) ของอาสาสมัครที่ได้วัคซีนนี้ (สีแดง) เทียบกับผู้ที่ไม่ได้วัคซีน (สีน้ำเงิน)
ปฏิกิริยาแพ้ที่ผิวซึ่งจัดว่าไม่รุนแรง ~7 วันหลังจากฉีดวัคซีนนี้
ทหารสหรัฐฉีดวัคซีนของโมเดอร์นาในเดือนธันวาคม 2020
รองประธานาธิบดีสหรัฐ กมลา แฮร์ริส ฉีดวัคซีนโมเดอร์นาเป็นโดสที่สองในเดือนมกราคม 2021
วิกิ

วิกิ หรือ วิกี (อังกฤษ: wiki [ˈwɪ.kiː] หรือ [ˈwiː.kiː]) คือลักษณะของเว็บไซต์แบบหนึ่งที่อนุญาตให้ผู้ใช้ เพิ่มและแก้ไขเนื้อหาได้โดยง่าย ซึ่งบางครั้งไม่จำเป็นต้องมีการลงทะเบียนเพื่อแก้ไข ด้วยความง่ายในการแก้ไขและโต้ตอบ วิกิเว็บไซต์มักจะถูกนำมาใช้ในการร่วมเขียนบทความ คำว่า "วิกิ" นี่ยังสามารถหมายถึงวิกิซอฟต์แวร์ซึ่งเป็นตัวซอฟต์แวร์รองรับการทำงานระบบนี้ หรือยังสามารถหมายถึงตัวเว็บไซต์เองที่นำระบบนี้มาใช้งาน ระบบวิกิที่มีชื่อเสียงที่สุดคือ วิกิพีเดีย
วิกิจะแตกต่างจากระบบการจัดการเนื้อหาอื่น ในส่วนของการโต้ตอบ ซึ่งเห็นได้จากระบบของกระดานสนทนาออนไลน์หรือบล็อก จะอนุญาตให้ผู้อื่นโต้ตอบโดยการส่งข้อความต่อท้าย และไม่สามารถมีส่วนร่วมในส่วนของเนื้อหาหลักได้
ประวัติ

วิกิตัวแรกชื่อว่า WikiWikiWeb สร้างโดย วอร์ด คันนิงแฮม เมื่อ พ.ศ. 2537 สำหรับโครงการ Portland Pattern Repository ของเขา โดยได้เขียนโปรแกรมขึ้นด้วยภาษาเพิร์ลและติดตั้งลงที่เว็บ c2.com โดยชื่อของ วิกิ นั้นมาจากชื่อรถประจำทางสาย "วิกิ วิกิ" (Wiki Wiki) ของระบบรถขนส่งแชนซ์ อาร์ที-52 ที่สนามบินฮอโนลูลูในรัฐฮาวาย คำว่าวิกิในภาษาฮาวายมีความหมายว่าเร็ว ดังนั้นคำว่า "วิกิวิกิ" หมายถึง "เร็วเร็ว" นั่นเอง
ระบบวิกิเริ่มเป็นที่รู้จักภายหลังจากที่สารานุกรมวิกิพีเดียได้นำมาใช้ ซึ่งต่อมาได้มีหน่วยงานหลายส่วนได้นำระบบวิกิมาใช้ไม่ว่าในการจัดการเอกสาร การติดต่อสื่อสาร หรือแม้แต่การร่วมโปรแกรม
ลักษณะสำคัญ

วิกิเน้นการทำงานแบบง่าย ซึ่งผู้เขียนสามารถสร้างเนื้อหาบนเว็บได้โดยไม่จำเป็นต้องมีความรู้ในภาษาเอชทีเอ็มแอล โดยข้อมูลถูกเขียนร่วมกันด้วยภาษามาร์กอัปอย่างง่ายโดยผ่านเว็บเบราว์เซอร์ ในแต่ละหน้าจะถูกเรียกว่า "หน้าวิกิ" และเนื้อหาภายในจะเชื่อมต่อกันผ่านทางไฮเปอร์ลิงก์ ซึ่งส่งผลให้ในแต่ละวิกิสามารถทำงานผ่านระบบที่เรียบ ง่ายและสามารถใช้เป็นฐานข้อมูล สำหรับสืบค้น ดูแลรักษาที่ง่าย
นิยามลักษณะของเทคโนโลยีวิกิคือความง่ายในการสร้างและแก้ไขหน้าเว็บ โดยไม่จำเป็นต้องผ่านการตรวจสอบหรือยืนยันจากเจ้าของเว็บนั้น เว็บวิกิหลายแห่งเปิดให้ผู้ใช้บริการทั่วไปในขณะที่บางกรณี ขึ้นอยู่กับการตั้งค่าวิกิบนเซิร์ฟเวอร์ ผู้ใช้อาจจะต้องล็อกอินเพื่อแก้ไข หรือเพื่ออ่านบางหน้า
ลักษณะสำคัญ > หน้าวิกิและการแก้ไข

รูปแบบรหัสต้นฉบับบางครั้งก็รู้จักกันในชื่อ "ข้อความวิกิ" ซึ่งประกอบไปด้วยข้อความธรรมดารวมกับภาษามาร์กอัปอย่างง่ายซึ่งใช้ในการกำหนดโครงสร้างของเอกสารและรูปลักษณ์ในการแสดงผล ตัวอย่างที่มักพบบ่อยได้แก่ การใช้เครื่องหมายดอกจัน ("*") ขึ้นต้นบรรทัด เพื่อเป็นสัญลักษณ์บอกว่าบรรทัดนั้นเป็นรายการหนึ่งในรายการแบบจุดนำ รูปแบบและวากยสัมพันธ์สามารถแตกต่างกันออกไปได้หลายแบบขึ้นอยู่กับการนำไปใช้ ในบางระบบอนุญาตให้ใช้แท็ก HTML ได้
การออกแบบข้อความวิกิมีเหตุผลมากจาก HTML ซึ่งแท็กหลายแท็กมีความคลุมเครือ ทำให้จากรหัสต้นฉบับ HTML ผู้ใช้สร้างจินตนาภาพถึงผลลัพธ์ได้ยาก สำหรับผู้ใช้ส่วนมากการอ่านและการแก้ไขเนื้อหาบนรหัสต้นฉบับ HTML โดยตรงเป็นสิ่งที่ทำได้ยากมาก ดังนั้นการส่งเสริมให้แก้ไขบนข้อความธรรมดากับข้อตกลงอีกนิดหน่อยเพื่อการกำหนดโครงสร้างและรูปแบบจึงเป็นสิ่งที่ดีกว่า
นอกจากนั้นการที่ผู้ใช้ไม่สามารถใช้ความสามารถบางอย่างของภาษา HTML เช่น จาวาสคริปต์ และ Cascading Style Sheet ได้โดยตรง ทำให้ได้ประโยชน์คือรูปลักษณ์และความรู้สึก (Look and Feel) ในการใช้งานวิกิมีความสอดคล้องกัน เนื่องจากผู้ใช้แก้ไขรูปแบบได้อย่างจำกัด พร้อมทั้งความปลอดภัยที่เพิ่มขึ้น ในการนำวิกิไปใช้หลายระบบแสดงให้เห็นไฮเปอร์ลิงก์ที่ใช้งานได้เสมอ ไม่เหมือนในการใช้ HTML ซึ่งข้อความที่ไม่สามารถมองเห็นจากการแสดงผลว่าเป็นไฮเปอร์ลิงก์ก็อาจจะเป็นไฮเปอร์ลิงก์ได้
| คำสั่งในมีเดียวิกิ | คำสั่งเอชทีเอ็มแอล | ผลลัพธ์ที่แสดงออกมา |
| --- | --- | --- |
| '''เพลงพระราชนิพนธ์แสงเทียน''' หรือ ''Candlelight Blues'' เป็น[[เพลงพระราชนิพนธ์]]เพลงแรก ทรงพระราชนิพนธ์ในเดือนเมษายน พ.ศ. ๒๔๘๙ ครั้งดำรงพระราชอิสริยยศเป็นสมเด็จพระอนุชาธิราช เป็นงานทดลองของพระองค์ในจังหวะ[[บลูส์]]  | <p><b>เพลงพระราชนิพนธ์แสงเทียน</b> หรือ <i>Candlelight Blues</i> เป็น<a href = "/wiki/เพลงพระราชนิพนธ์" title="เพลงพระราชนิพนธ์">เพลงพระราชนิพนธ์</a>เพลงแรก ทรงพระราชนิพนธ์ในเดือนเมษายน พ.ศ. ๒๔๘๙ ครั้งดำรงพระราชอิสริยยศเป็นสมเด็จพระอนุชาธิราช เป็นงานทดลองของพระองค์ในจังหวะ<a href="/wiki/บลูส์" title="บลูส์">บลูส์</a></p> | เพลงพระราชนิพนธ์แสงเทียน หรือ Candlelight Blues เป็นเพลงพระราชนิพนธ์เพลงแรก ทรงพระราชนิพนธ์ในเดือนเมษายน พ.ศ. ๒๔๘๙ ครั้งดำรงพระราชอิสริยยศเป็นสมเด็จพระอนุชาธิราช เป็นงานทดลองของพระองค์ในจังหวะบลูส์ |
หมายเหตุ: ที่อยู่จริงของการเชื่อมโยงขึ้นอยู่กับไดเรกทอรีที่ติดตั้ง ตัวอย่างที่แสดงเป็นไดเรกทอรีของวิกิพีเดีย
การควบคุมความเปลี่ยนแปลง

โดยทั่วไปแล้ววิกิออกมาบนปรัชญาที่ว่าทำการแก้ไขสิ่งที่ผิดให้ง่ายมากกว่าทำให้การสร้างสรรค์ยาก ดังนั้นเมื่อวิกิเป็นระบบเปิดจึงจัดสิ่งที่มีความสำคัญ ในการยืนยันความถูกต้องของการแก้ไขเนื้อหาของหน้าวิกิล่าสุด สิ่งที่โดดเด่นที่สุดของวิกิทุกตัวก็คือหน้า "ปรับปรุงล่าสุด" ซึ่งเป็นรายการที่เรียงลำดับการเปลี่ยนแปลงจากล่าสุดจำนวนหนึ่งหรือเป็นรายการการเปลี่ยนแปลงที่ทำในช่วงเวลาหนึ่ง วิกิบางตัวสามารถเลือกกรองโดยเพื่อที่จะไม่แสดงเอาการเปลี่ยนแปลงเพียงเล็กน้อยและไม่แสดงการแปลงที่ทำโดยสคริปต์อัตโนมัติ ("บอต")
จากปูมบันทึกการเปลี่ยนแปลง ความสามารถอื่นของวิกิส่วนมากคือ "ประวัติการแก้ไขปรับปรุง" ซึ่งแสดงหน้าวิกิรุ่นก่อนและยังมีลักษณะพิเศษในการ "ดิฟฟ์" (diff) ที่เน้นให้เห็นความเปลี่ยนแปลงระหว่างการแก้ไขปรับปรุง 2 ครั้ง ด้วยการใช้ประวัติการแก้ไขปรับปรุง บรรณาธิการสามารถดูหรือนำหน้าวิกิรุ่นก่อนหน้ากลับคืนมาได้ลักษณะเด่นดิฟฟ์สามารถใช้ในการตัดสินใจว่ามีความจำเป็นในการนำหน้าวิกิรุ่นก่อนกลับคืนมาหรือไม่ ผู้ใช้วิกิธรรมดาสามารถดูดิฟฟ์ของรายการหน้าที่ถูกแก้ไขจากหน้า "ปรับปรุงล่าสุด" ถ้าหากว่ามีการแก้ไขที่ไม่เป็นที่ยอมรับโดยดูจากประวัติก็สามารถนำหน้าวิกิรุ่นก่อนหน้ากลับคืนมาได้ การนำหน้าวิกิรุ่นก่อนกลับคืนมามีความสะดวกระดับที่แตกต่างกันขึ้นอยู่กับซอฟต์แวร์วิกิที่ใช้
การพัฒนาการ

การสร้างเอกสาร WYSIWYG ก็มีทางเป็นไปได้โดยการเพิ่มโมดูลพิเศษให้โปรแกรมค้นดูเว็บ หรือใช้วิธีที่ง่ายกว่าโดยใช้จาวาสคริปต์ในหน้าเว็บทำให้หน้าเว็บมีการเปลี่ยนแปลงโต้ตอบได้ มากไปกว่านั้นยังมีวิธีที่ผ่อนปรนระหว่างการใช้ภาษามาร์กอัปกับ WYSIWYG เช่น การเพิ่มปุ่มช่วยจดจำภาษามาร์กอัป เช่น ปุ่มเพิ่มรูปที่ช่วยเพิ่มข้อความในภาษามาร์กอัปแต่ไม่ได้แสดงผลลัพธ์ให้เห็นในทันที ที่พบได้ในมีเดียวิกิ การเพิ่มปุ่มช่วยจดจำภาษามาร์กอัปสามารถอำนวยความสำดวกให้กับผู้ใช้ได้โดยไม่ต้องเพิ่มโปรแกรมพิเศษมากเท่าการทำให้แก้ไขหน้าเว็บแบบ WYSIWYG มากไปกว่านั้นในหลายกรณี การสร้างแก้ไขเอกสารแบบ WYSIWYG ก็ไม่ส่งเสริมให้ผู้ใช้จัดการโครงสร้างของเอกสาร เช่น การเพิ่มขนาดตัวอักษร แทนการกำหนดหัวข้อ ซึ่งทำให้การประมวลผลเอกสารเช่นการเปลี่ยนรูปแบบเอกสารตามแม่แบบเป็นไปได้ยากขึ้น
อย่างไรก็ตามสิ่งที่สำคัญที่สุดก็คือการรักษาฐานผู้ใช้ขนาดใหญ่ทั้งที่เป็นผู้อ่านและผู้เขียนไว้ โดยทำให้หน้าวิกิใช้งานได้ทั่วถึงที่สุด ซึ่งขึ้นอยู่กับความสามารถของโปรแกรมค้นดูเว็บของผู้ใช้วิกิ
แหล่งข้อมูลอื่น

วิดีโออธิบายหลักการของวิกิ อย่างง่าย จาก dotSUB.com
สัญลักษณ์รถบัส "วิกิวิกิ" ที่ ท่าอากาศยานนานาชาติฮอโนลูลู
การเปรียบเทียบประวัติเน้นให้เห็นข้อความที่เปลี่ยนแปลง ระหว่างการแก้ไขปรับปรุงสองครั้งของหน้าเว็บเดียวกัน
วิชกัญญา ลางรักอวตาร

| วิชกัญญา ลางรักอวตาร |
| --- | --- |

ประเภท: เหนือธรรมชาติ
กำกับโดย: ซาบา มุมตัส
แสดงนำ: อิสวายา แคร์  โรหิต ชาร์มา
ประเทศแหล่งกำเนิด:  อินเดีย
ภาษาต้นฉบับ: ฮินดี
วิชกัญญา ลางรักอวตาร (อังกฤษ: Vishkanya...Ek Anokhi Prem Kahani, Vishkanya lit. venomous girl) เป็นละครโทรทัศน์สัญชาติอินเดีย ถ่ายทำที่ โกลคาตา. ออกอากาศในประเทศไทย ทางช่อง ไบรต์ทีวี ละครเรื่องนี้ออกอากาศทุกวันจันทร์ - ศุกร์ เวลา 20.00 น. - 21.00 น.
เนื้อเรื่องย่อ

เรื่องราวของหญิงสาวที่เกิดมาผิดธรรมชาติ เมื่อร่างกายของเธอนั้นฉาบไปด้วยยาพิษที่มีฤทธิ์รุนแรง สามารถคร่าชีวิตใครๆ ได้อย่างง่ายดายเพียงแค่สัมผัส มันเปรียบได้กับคำสาปที่ทำให้เธอไม่สามารถใช้ชีวิตได้เหมือนคนทั่วไป เพราะไม่ว่าใครก็ตามที่สัมผัสร่างกายของเธอจะต้องถึงแก่ความตาย ทั้งศัตรูที่จงเกลียดจงชัง และไม่เว้นแม้แต่คนรักของเธอเธอจะใช้ชีวิตอยู่กับคำสาปนี้ได้อย่างไร แล้วชีวิตเธอจะเป็นไปในทิศทางไหน หากไม่มีใครสามารถสัมผัสร่างกายเธอได้เลยแม้แต่คนเดียว รวมถึงในวันที่เธอมีความรักเมื่อพบกับใครคนนั้นที่ทำให้เธอต้องหวั่นไหว แต่แล้วเขาและเธอกลับไม่สามารถทำได้แม้เพียงสัมผัสร่างกายกัน นับเป็นอุปสรรคความรักที่ยิ่งใหญ่ไม่น้อย ที่ทั้งเขาและเธอต้องพบเจอและร่วมกันฝ่าฟัน คงต้องมีฝ่ายใดฝ่ายหนึ่งที่ได้ชัยชนะไป และถ้าไม่ใช่ “ความรัก” ก็คงจะเป็น “คำสาป”
ตัวละคร

อิสวายา แคร์ รับบท อัปราชิตา มาเลย์ มิตตาล หรือ อัพพู
วิน รานา รับบท มาเลย์ มิตตาล
โรหินี บาเนอร์จี รับบท กัลป์ปานา โกซ
ปราชี สิงหา รับบท วาร์ธาน มาเลย์ มิตตาล
กชิช ดักกัล รับบท นันทิดา มิตตาล
อัสลีซา ซาวานท์ รับบท มันทิลา/กาลา ซายา
เอคตา ชาร์มา รับบท กุมกุม มิตตาล
อมิตร คันนา รับบท รสิก มิตตาล
สิมี มุกเฮอร์จี  รับบท นิลันจานา โกซ
เมธา ภัตตะจารยะ รับบท ทาปูร์ โกซ
กากัน ซิงห์ รับบท อวินาศ มิตตาล หรือ อาวี
กฤษณะ เชตตี รับบท อรชุน จา
หิมานี ศิวปุรี รับบท เรณู
นิรมัล โซนิ รับบท อโตซ
ทันเวียร์ รับบท ซันเดอร์
อากาศ ปันเดย์ รับบท นิกรัม
นิสิกันต์ ดิสิท รับบท มาตาน
แอนนี กิลl รับบท กณิกา
เอกรูป เบดี รับบท ยักษิณี/ไลลา
แหล่งข้อมูลอื่น

Official Website
วิชัย ผาภูวนิน

| ข้อมูลส่วนตัว |
| --- | --- | --- | --- |
วันเกิด:   (1985-06-12) 12 มิถุนายน ค.ศ. 1985 (39 ปี)
สถานที่เกิด:   เวียงจันทน์ ประเทศลาว
ส่วนสูง:  1.68 m (5 ft 6 in)
ตำแหน่ง:  กองหน้า
สโมสรเยาวชน
:  สโมสรฟุตบอลนครหลวงเวียงจันทน์
สโมสรอาชีพ*
| ปี |  ทีม |  ลงเล่น |  (ประตู) |
| 2003–2004 |  อุดรธานี |  19 |  (7) |
| 2004–2013 |  เวียงจันทน์ |  83 |  (36) |
| 2013–2016 |  ตำรวจ (ประเทศลาว) |  64 |  (23) |
ทีมชาติ‡
| 2001–2007 |  ลาว ยู-23 ปี |   |   |
| 2002–2013 |  ลาว |  51 |  (18) |
 *นัดที่ลงเล่นและประตูที่ยิงให้แก่สโมสรเฉพาะลีกในประเทศเท่านั้น  ข้อมูลล่าสุด ณ วันที่ 7 มิถุนายน 2014 ‡ ข้อมูลการลงเล่นและประตูให้แก่ทีมชาติล่าสุด ณ วันที่ 6 มีนาคม 2013
วิชัย ผาภูวนิน หรือ วิไซ ผาภูวนิน (อังกฤษ: Visay Phaphouvanin; 12 มิถุนายน ค.ศ. 1985  — ) เป็นนักฟุตบอลชาวลาวผู้ซึ่งเล่นให้แก่สโมสรบ้านเกิดในสโมสรฟุตบอลนครหลวงเวียงจันทน์ ในตำแหน่งกองหน้า เขาเป็นสมาชิกของฟุตบอลทีมชาติลาว โดยเข้าแข่งขันในเอเอฟเอฟ ซูซูกิ คัพ 2010 และฟุตบอลโลก 2014 โซนเอเชีย รอบคัดเลือก
ผลงานการทำประตูในระดับนานาชาติ

| ประตูที่ | วันที่ | สถานที่ | คู่แข่งขัน | คะแนน | ผล | การแข่งขัน |
| --- | --- | --- | --- | --- | --- | --- |
| 1 | 18 ธันวาคม ค.ศ. 2002 | สนามกีฬาแห่งชาติ ประเทศสิงคโปร์ |  ไทย | 1–3  | 1–5  | ไทเกอร์คัพ 2002 |
| 2 | 20 ธันวาคม ค.ศ. 2002 | สนามกีฬาแห่งชาติ ประเทศสิงคโปร์ |  สิงคโปร์ | 1–1  | 1–2  | ไทเกอร์คัพ 2002 |
| 3 | 22 ธันวาคม ค.ศ. 2002 | บีชานสเตเดียม ประเทศสิงคโปร์ |  มาเลเซีย | 1–1  | 1–1  | ไทเกอร์คัพ 2002 |
| 4 | 25 มีนาคม ค.ศ. 2003 | มงก๊กสเตเดียม เขตบริหารพิเศษฮ่องกง |  ฮ่องกง | 1–4  | 1–5  | เอเชียนคัพ 2004 รอบคัดเลือก |
| 5 | 27 มีนาคม ค.ศ. 2003 | มงก๊กสเตเดียม เขตบริหารพิเศษฮ่องกง |  บังกลาเทศ | 2–0  | 2–1  | เอเชียนคัพ 2004 รอบคัดเลือก |
| 6 | 13 ตุลาคม ค.ศ. 2004 | สนามกีฬาแห่งชาติลาว เวียงจันทน์ |  จอร์แดน | 1–0  | 2–3  | ฟุตบอลโลก 2006 รอบคัดเลือก |
| 7. | 13 December 2004 | My Dinh National Stadium, Hanoi |  สิงคโปร์ | 1–2 | 2–6 | 2004 Tiger Cup |
| 8. | 12 November 2006 | Panaad Stadium, Bacolod |  ฟิลิปปินส์ | 2–0 | 2–1 | 2007 AFF Championship qualifier |
| 9. | 18 November 2006 | Panaad Stadium, Bacolod |  บรูไน | 2–0 | 4–1 | 2007 AFF Championship qualifier |
| 10. | 22 August 2007 | MBPJ Stadium, Petaling Jaya |  เลโซโท | 1–2 | 1–3 | 2007 Merdeka Tournament |
| 11. | 21 October 2008 | Olympic Stadium, Phnom Penh |  ฟิลิปปินส์ | 2–1 | 2–1 | 2008 AFF Suzuki Cup qualifier |
| 12. | 23 October 2008 | Olympic Stadium, Phnom Penh |  บรูไน | 1–0 | 3–2 | 2008 AFF Suzuki Cup qualifier |
| 13. | 25 October 2008 | Olympic Stadium, Phnom Penh |  ติมอร์-เลสเต | 2–1 | 2–1 | 2008 AFF Suzuki Cup qualifier |
| 14. | 3 July 2011 | New Laos National Stadium, Vientiane |  กัมพูชา | 5–2 | 6–2 | 2014 FIFA World Cup qualifier |
| 15. | 23 July 2011 | Tuodong Stadium, Kunming |  จีน | 2–0 | 2–7 | 2014 FIFA World Cup qualifier |
| 16. | 28 July 2011 | New Laos National Stadium, Vientiane |  จีน | 1–2 | 1–6 | 2014 FIFA World Cup qualifier |
| 17. | 7 October 2012 | Thuwunna Stadium, Yangon |  กัมพูชา | 1–0 | 1–0 | 2012 AFF Suzuki Cup qualifier |
| 18. | 9 October 2012 | Thuwunna Stadium, Yangon |  ติมอร์-เลสเต | 1–2 | 1–3 | 2012 AFF Suzuki Cup qualifier |
แหล่งข้อมูลอื่น

FIFA.com เก็บถาวร 2014-05-11 ที่ เวย์แบ็กแมชชีน statistics
Goal.com เก็บถาวร 2016-03-26 ที่ เวย์แบ็กแมชชีน profile
วิซิเบิลนอยส์

| --- | --- |

อุตสาหกรรม: อุตสาหกรรมดนตรี 
ก่อตั้ง: พ.ศ. 2541 
สำนักงานใหญ่: สหราชอาณาจักร 
วิซิเบิลนอยส์ (อังกฤษ: Visible Noise) เป็นค่ายเพลงอิสระในสหราชอาณาจักร ก่อตั้งในปี พ.ศ. 2541 โดยจูลี เวียร์ (Julie Weir) อดีตผู้จัดการค่ายเพลงคาโคโฟนัสเรเคิดส์ ค่ายเพลงนี้ก่อตั้งขึ้นด้วยเป้าหมายที่จะสร้างดนตรีร็อกใหม่ในสหราชอาณาจักร ตามที่เวียร์ได้กล่าวไว้ในเวลานั้นว่า "ทุกคนให้ความสนใจกับวงดนตรีอเมริกันมากเกินไป"
วงดนตรีที่สังกัด

| 0 | 1 | 2 |
| --- | --- | --- |
|  วงดนตรีที่สังกัดในปัจจุบัน The Dead Formats  Blitz Kids วงดนตรีที่เคยอยู่ในสังกัด บริงมีเดอะฮอไรซัน  บุลเลตฟอร์มายวาเลนไทน์  Oceans & Anchors  Me vs Hero  Outcry Collective  The Plight |  วงดนตรีที่เคยอยู่ในสังกัด (ต่อ) Your Demise  Goatsblood  Ancient Ceremony  Brides  Burn Down Rome  Cry For Silence (band)  Days of Worth  Devil Sold His Soul  Fireapple Red  Kilkus |  วงดนตรีที่เคยอยู่ในสังกัด (ต่อ) Kill II This  Labrat  The Legac  Lostprophets  Miss Conduct  Number One Son  Opiate  Primary Slave  The Stupids   |
แหล่งข้อมูลอื่น

เว็บไซต์อย่างเป็นทางการของวิซิเบิลนอยส์ เก็บถาวร 2017-06-14 ที่ เวย์แบ็กแมชชีน
Visible Noise Official MySpace
Visible Noise feature on Rockmidgets.com เก็บถาวร 2015-09-24 ที่ เวย์แบ็กแมชชีน
Interview with Julie Weir, HitQuarters, February 2009
วิดีโอเกมยิงเชิงยุทธวิธี

คำศัพท์วิดีโอเกม
อาร์มา 3 (ค.ศ. 2013) เป็นตัวอย่างสมัยใหม่ของวิดีโอเกมยิงเชิงยุทธวิธีและการจำลองสถานการณ์ทางทหาร ซึ่งเกมนี้ยังใช้โดยกองทัพจริงสำหรับการฝึกการจำลองทางทหาร
วิดีโอเกมยิงเชิงยุทธวิธี (อังกฤษ: tactical shooter) เป็นประเภทย่อยของวิดีโอเกมยิงมุมมองบุคคลที่หนึ่งและมุมมองบุคคลที่สาม ซึ่งเกี่ยวข้องกับการใช้กลยุทธ์, การวางแผน และยุทธวิธีในรูปแบบการเล่น เช่นเดียวกับการจำลองที่สมจริงของขีปนวิทยา, กลศาสตร์อาวุธปืน, ฟิสิกส์, ความทรหด และเวลาสังหารที่ต่ำ โดยย้อนกลับไปสู่เกมวางแผนในช่วงปลายคริสต์ทศวรรษ 1980 เกมประเภทนี้เริ่มมีชื่อเสียงในช่วงปลายคริสต์ทศวรรษ 1990 โดยมีการเปิดตัววิดีโอเกมยิงเชิงยุทธวิธีที่ได้รับการตอบรับอย่างดีหลายเกม ทว่าความนิยมของเกมประเภทนี้ลดลงในช่วงปลายคริสต์ทศวรรษ 2000 เนื่องจากเกมยิงแนวแอ็กชันที่ดำเนินไปอย่างรวดเร็วแบบ "อาร์เคด" ได้รับความนิยมเพิ่มขึ้น อย่างไรก็ตาม วิดีโอเกมยิงเชิงยุทธวิธีก็ได้รับการฟื้นฟูตั้งแต่กลางคริสต์ทศวรรษ 2010 ด้วยการเปิดตัววิดีโอเกมยิงเชิงยุทธวิธีสมัยใหม่หลายเกมที่ประสบความสำเร็จ
วิดีโอเกมยิงเชิงยุทธวิธีที่เกี่ยวข้องกับปฏิบัติการทางทหารในสภาพแวดล้อมที่มีเหตุผลและสมจริง บางครั้งเรียกว่ามิลซิม เกมเหล่านี้และ (บ่อยครั้ง) ตัวปรับแต่งเกมเพิ่มความสมจริงของเกมประเภทนี้โดยรวมถึงแง่มุมต่าง ๆ เช่น ความเสียหายของแขนขาแต่ละข้าง, การรักษาอาการบาดเจ็บหลายขั้นตอนที่สมจริง, การจำลองขีปนวิทยาและกระสุนที่กระดอนที่ได้รับการปรับปรุง, การสึกหรอและความผิดปกติของอาวุธ, ความเสียหายและการซ่อมแซมยานพาหนะอย่างละเอียด ตลอดจนการเดินทางระยะไกลไปยังพื้นที่ปฏิบัติการ เพื่อจำลองกระบวนการทางทหารอย่างแท้จริง
การออกแบบเกม

ตามข้อมูลของเว็บไซต์ไอจีเอ็น วิดีโอเกมยิงเชิงยุทธวิธี "เป็นเรื่องเกี่ยวกับความระมัดระวัง การดูแล, ความร่วมมือ, การประสานงาน, การวางแผน และการก้าว ในเกมเหล่านี้ การกดอย่างเด็ดขาด, การเคลื่อนอย่างรวดเร็วเพื่อหาที่กำบัง, การล่าถอยเชิงยุทธวิธี และการคว้าเหรียญทองด่านสุดท้ายนั้น ไม่เพียงแต่มีความสำคัญต่อความสำเร็จเท่านั้น แต่ยังทำให้พวกมันสมดุลในแบบที่กลายเป็นกิจกรรมสนุกสนานในการเล่น" ส่วนเดวิด เทรฮาร์น แห่งเกมสพิว ระบุเกณฑ์สี่ประการสำหรับคุณสมบัติในการเป็นวิดีโอเกมยิงเชิงยุทธวิธี คือ: "ส่วนใหญ่คุณกำลังมองหาการใช้: ข้อจำกัดที่สมจริงของการเคลื่อนไหวของผู้เล่น; กระสุนจำลองและความแม่นยำที่สมจริง; การเข้าถึงแบบทีมได้หลายแนวทาง/รูปแบบ; และความอดกลั้นต่ำหรือแบบจำลองความเสียหายที่สมจริงต่อพลังชีวิตในเกมต่ำ โดยพื้นฐานแล้ว คุณมักจะเคลื่อนที่ได้ช้ากว่ามือปืนส่วนใหญ่, ความแม่นยำของคุณต่ำกว่ามากและกระสุนตกในระยะไกล, คุณมักจะมีทีมที่จะออกคำสั่ง และพวกคุณทุกคนสามารถยิงได้สองหรือสามนัดก่อนตายเท่านั้น"
วิดีโอเกมยิงเชิงยุทธวิธีได้รับการออกแบบโดยคำนึงถึงความสมจริงและความน่าเชื่อถือ โดยคำนึงถึงการทำงานของอาวุธ, การเคลื่อนไหว และวัตถุประสงค์ของภารกิจเป็นหลัก แก่นของวิดีโอเกมยิงเชิงยุทธวิธีคือมีเวลาสังหารที่ต่ำ โดยที่ผู้เล่นและตัวละครที่ผู้เล่นไม่ได้ควบคุมสามารถถูกสังหารได้ในระยะเวลาอันสั้นหรือด้วยการโจมตีที่น้อยมาก ด้วยเหตุนี้ วิดีโอเกมยิงเชิงยุทธวิธีจึงจัดเตรียมชุดเกราะให้ในระดับที่แตกต่างกัน เช่น ในซีรีส์เรนโบว์ซิกซ์ และสวาต แม้ว่าสิ่งเหล่านี้จะให้ความปลอดภัยเพียงเล็กน้อยเท่านั้น และไม่รับประกันความอยู่รอดของผู้เล่น ผลที่ตามมาของการเสียชีวิตอาจมีสูงเช่นกัน: ผู้เล่นอาจต้องฟื้นคืนชีพ, มีระยะเวลาการเกิดใหม่นาน หรือตัวละครถูกฆ่าอย่างถาวร นอกจากนี้ ยังอาจขาดเช็กพอยต์ในเลเวลต่าง ๆ โดยบังคับให้ผู้เล่นเริ่มต้นใหม่เมื่อล้มเหลวหรือดำเนินการต่อด้วยความสูญเสียที่เกิดขึ้น เนื่องจากรูปแบบการเล่นที่สมจริงแต่มีการทารุณ ความกล้าหาญของแต่ละคนที่เห็นในเกมยิงอื่น ๆ จึงถูกจำกัดอย่างมาก ผู้เล่นถูกบังคับให้พึ่งพายุทธวิธีทางทหารและการทำงานเป็นทีมที่เหมาะสมเพื่อให้ประสบความสำเร็จ รวมถึงรูปแบบการเล่นโดยทั่วไปจะช้ากว่าเกมยิงประเภทอื่น ๆ โดยต้องใช้ความระมัดระวังและความอดทนมากกว่าในการปะทะ เช่น การเคลื่อนไปข้างหน้าอย่างมีแบบแผนผ่านการกำบังและการซ่อนเร้น แทนที่จะพุ่งเข้าหาศัตรูและยิงในที่โล่ง
วิดีโอบล็อก

วิดีโอบล็อก หรือ วิดีโอล็อก (อังกฤษ: video blog, video log) มักย่อว่า วล็อก (vlog; /ˈvlɒɡ/) คือรูปแบบของบล็อกที่เป็นวิดีโอ วล็อกมักเป็นการตรึงวิดีโอ (หรือลิงก์วิดีโอ) รวมเข้ากับข้อความ รูปภาพ และข้อมูลอภิพันธุ์อื่น ๆ อีกทั้งรายการนี้ยังสามารถบันทึกได้เป็นหนึ่งตอนจบหรือตัดแบ่งเป็นหลายตอนก็ได้ ปัจจุบันวล็อกได้รับความนิยมอย่างมากบนยูทูบ
ดูเพิ่ม

บล็อก
ยูทูบ
แหล่งข้อมูลอื่น

A Certain Tendency in Videoblogging and Rethinking the Rebirth of the Author, academic essay on videoblogging
A Post-Cinema of Distractions: On the Genealogical Constitution of Personal Videoblogging, academic essay on videoblogging
ASL Vlog & Video Directory
วิทยาต่อมไร้ท่อ

วิทยาต่อมไร้ท่อ (อังกฤษ: endocrinology; มาจากภาษากรีกโบราณ ἔνδον, endon, "ภายใน"; κρίνω, krīnō, "แยก"; และ -λογία, -logia) เป็นสาขาหนึ่งของชีววิทยาและแพทยศาสตร์ว่าด้วยระบบต่อมไร้ท่อ โรคของระบบต่อมไร้ท่อ และการหลั่งสิ่งที่เรียก ฮอร์โมน นอกจากนี้ยังศึกษาบูรณาการและการเจริญ การเพิ่มจำนวน การเติบโตและการเปลี่ยนไปทำหน้าที่เฉพาะ (differentiation) และกัมมันตภาพทางจิตวิทยาหรือพฤติกรรมของเมแทบอลิซึม การเจริญเติบโต การทำหน้าที่ของเนื้อเยื่อ การหลับ การย่อย การหายใจ การขับถ่าย อารมณ์ ความเครียด การหลั่งน้ำนม การเคลื่อนไหว การสืบพันธุ์และการรับรู้สัมผัสที่เกิดจากฮอร์โมน สาขาเฉพาะทางได้แก่ วิทยาต่อมไร้ท่อพฤติกรรมและวิทยาต่อมไร้ท่อเปรียบเทียบ
ระบบต่อมไร้ท่อประกอบด้วยหลายต่อมในส่วนต่าง ๆ ของร่างกาย ซึ่งหลั่งฮอร์โมนเข้าสู่กระแสเลือดโดยตรงโดยไม่ผ่านระบบท่อ ฮอร์โมนมีหน้าที่และกลไกการออกฤทธิ์หลายอย่าง ฮอร์โมนชนิดหนึ่งมีผลหลายอย่างต่ออวัยวะเป้าหมาย และในทางกลับกันอวัยวะเป้าหมายหนึ่งอาจได้รับผลจากฮอร์โมนมากกว่าหนึ่งชนิด
วิทยาการทำอาหาร

วิทยาการทำอาหาร (อังกฤษ: gastronomy) เป็นศาสตร์และศิลปะเกี่ยวกับการเลือก การเตรียม การเสิร์ฟ การถนอมอาหาร และการสำราญกับอาหารที่ดี
ประวัติความเป็นมาของวิทยาการทำอาหารเริ่มมาตั้งแต่มนุษย์เริ่มรู้จักใช้ไฟปรุงอาหาร ศูนย์ชุมชนระยะแรกๆ ของวิทยาการทำอาหารอยู่ที่โรมและจีน ศิลปะของวิทยาการทำอาหารไม่ได้จำกัดอยู่เพียงการเตรียมและการปรุงอาหารเท่านั้น แต่ยังเกี่ยวกับความสามารถในการจัดงบประมาณด้วย นอกจากนี้ยังรวมถึงข้อพิจารณาอื่นๆ เช่น ความงดงาม บรรยากาศที่จูงใจ การใช้เทคโนโลยีสมัยใหม่เข้ามาช่วย โดยมีประเด็นหลักอีกอย่างหนึ่งก็คือ ความสดใหม่ของส่วนผสมในอาหารนั้นๆ
ดูเพิ่ม

คหกรรมศาสตร์ (home economics)
วิทยาศาสตร์การอาหาร (food science)